**LIMBA ŞI LITERATURA ROMÂNĂ**

**Examen de selecţie pentru clasa a V-a**

**Varianta 2**

**Se acordă 10 puncte din oficiu. Total 100 de puncte. Timp de lucru 45 de minute.**

**Subiectul I ( 54 de puncte)**

„Câteva zile de soare cald au ispitit paserile cu picioare de trestie ale bălții să se întoarcă. Linii de puncte au însăilat cerul senin și tigheluri unghiulare l-au brăzdat pe margini și-n colțuri.

Cârdurile veneau ca niște inscripții animate și se risipeau ca o frază dintr-un text, înconjurând câteodată cu un chenar de siluete cifrate în zigzag pântecul albastru al marelui urcior de azur întors cu gura spre pământ.

Mințiți, și strugurii au ieșit pe ramuri și cotoare, deasupra stupilor rânduiți între pomi, ca și cum albinele din toată prisaca s-ar fi mutat pe crengi. În caiși tăbărâseră roiurile unei muște albe, care distilează în știubeie necunoscute o miere de mărgăritar și sidef...O noapte de gheață a fost de ajuns să-i scuture de atâtea aripi. ”

(Tudor Arghezi- *Cocorii*)

\* *însăila*- a coase cu împunsături rare, în mod provizoriu, a prinde cu ață

\* *știubeie* – stup primitiv.

1. Găseşte cuvinte cu sens asemănător pentru următorii termeni din text*: să se întoarcă, se risipeau, rânduiți, necunoscute*. **4 puncte**

2. Găseşte cuvinte cu sens opus pentru următorii termeni din text: *cald*, *animate*.**4 puncte**

3. Desparte în silabe următoarele cuvinte: *trestie, însăilat, tăbărâseră, știubeie*. **4 puncte**

4. Alcătuiește câte un enunț cu ortogramele : s-ar, sar, să-i, săi. **8 puncte**

5. Numește ce sunt ca părți de vorbire și ca părți de propoziție cuvintele subliniate din secvența:

„Câteva zile de soare cald au ispitit paserile cu picioare de trestie ale bălții să se întoarcă.”

**8 puncte**

6. Alcătuiește o propoziție simplă după schema :

Predicat (exprimat prin verb, timp viitor, persoana a III-a, numărul plural) + Subiect multiplu (exprimat prin substantive proprii, gen masculin). **8 puncte**

7. Explică, în 3-5 rânduri, înțelesul enunțului: „Linii de puncte au însăilat cerul senin și tigheluri unghiulare l-au brăzdat pe margini și-n colțuri. ” **10 puncte**

8. Continuă textul dat, în 2-3 rânduri, cu un enunț descriptiv. **10 puncte**

**Subiectul al II-lea (32 de puncte):**

Imaginează-ți că un cocor s-a rătăcit de cârd în timpul unei călătorii. Alcătuiește o compunere, de 100-150 de cuvinte, în care să relatezi o întâmplare prin care ar putea trece acest cocor.

**Vei avea în vedere:**

- precizarea spațiului și a timpului întâmplării; **4 puncte**

- precizarea a două caracteristici ale cocorului; **4 puncte**

- respectarea părților componente ale unei compuneri; **4 puncte**

**-** povestirea întâmplării; **20 puncte**

- respectarea numărului de rânduri indicat; **2 puncte**

- adecvarea conținutului la cerința formulată. **4puncte**

Notă!

Se acordă **14 puncte pentru redactarea întregii lucrări**(unitatea compoziției–2p; coerența textului–2p; stilul,vocabularul adecvate -3p; ortografia-3p; punctuația-3p; așezarea corectă în pagină–1p; lizibilitatea–1p )